গ্রুপ সি ও ডি পদে আবেদনের সময়সীমা বাড়াল SSC!

ওয়েব ডেস্ক : গ্রুপ সি (Group C) ও ডি (Group D) -তে অনলাইনে আবেদনের সময়সীমা বাড়াল এসএসসি (SSC)! বিজ্ঞপ্তি দিয়ে এমনটাই জানানো হয়েছে স্কুল সার্ভিস কমিশনের তরফে। গত ৩ নভেম্বর থেকে আবেদনের প্রক্রিয়া শুরু হয়েছে। তা চলার কথা ছিল আগামী ৩ ডিসেম্বর পর্যন্ত। কিন্তু টেকনিক্যাল কিছু সমস্যার কারণে সেই সময়সীমা বাড়ানো হয়েছে।

এসএসসি (SSC)-র তরফে বিজ্ঞপ্তি দিয়ে জানানো হয়েছে, ৩ ডিসেম্বরের বদলে এই সময়সীমা বাড়িয়ে ৮ ডিসেম্বর করা হল। তবে কী কারণে এই সময়সীমা বাড়ানো হয়েছে, তার ব্যাখ্যাও দেওয়া হয়েছে। গ্রুপ সি বা গ্রুপ ডি-তে আবেদন করার সময় কিছু টেকনিক্যাল বা সার্ভারের সমস্যা (Technical problem) দেখা দিয়েছে। যার কারণে ওয়েবসাইটে আবেদনকারীরা আবেদনের সময় একসেস পাচ্ছেন না বা ওয়েবসাইট খুলছে না। সেই কারণে এই সময়সীমা আরও পাঁচ দিন বাড়ানো হয়েছে।

আরও খবর : গ্রুপ C এবং D, ৭২৯৩ জন ‘দাগি’দের তালিকা প্রকাশের নির্দেশ বিচারপতি সিনহার

এসএসসি সূত্রে খবর, এখনও পর্যন্ত ৮ লক্ষের বেশি আবেদন জমা পড়েছে। তবে ২০১৬ সালে এর দ্বিগুণ আবেদন জমা পড়েছিল। তা ছিল প্রায় ১৮ লক্ষের কাছাকাছি। অন্যদিকে এদিন গ্রুপ সি(Group C) ও গ্রুপ ডি (Group D) ৭২৯৩ জন দাগিদের তালিকা প্রকাশের নির্দেশ দিয়েছেন কলকাতা হাইকোর্টের (Calcutta High Court) বিচারপতি অমৃতা সিনহা (Justice Amrita Sinha)। OMR মিস ম্যাচ, র‍্যাঙ্ক জাম্প করা ব্যক্তি, প্যানেলের বাইরে থেকে চাকরি পাওয়া ব্যক্তিদের তালিকা প্রকাশের নির্দেশ দিয়েছেন তিনি। ওই তালিকায় প্রতি দাগিদের বিস্তারিত তথ্য থাকতে হবে। রোল নাম্বার, নম্বর, বাবার নাম, ঠিকানা উল্লেখ থাকতে হবে। ৩৫১২ দাগিদের তালিকা ইতিমধ্যে প্রকাশ করেছে। আদালত কমিশনের কাছে পূর্ণাঙ্গ তালিকা চায়। মামলার নিষ্পত্তির ওপরেই নির্ভর করবে গ্রুপ ডি এবং গ্রুপ সি নিয়োগ প্রক্রিয়া।

সোমবার বিচারপতি অমৃতা সিনহার নির্দেশ, নন টিচিং স্টাফদের যে তালিকা প্রকাশ করা হয়েছে সুপ্রিম কোর্টের নির্দেশে সেখানে স্পষ্ট করে টেইনটেডদের ব্যাপারে সতর্ক করা হয়েছে। ৭২৯৩ প্রার্থীদের বিস্তারিত জানিয়ে নতুন করে তালিকা প্রকাশ করতে হবে এসএসসিকে। তার মাঝেই গ্রুপ সি ও ডি -তে অনলাইনে আবেদনের সময়সীমা বাড়ল এসএসসি।